MRK besoek Mamelodi-hospitaal ná skokvideoMartha Marais (76). (Foto: Facebook) Die Menseregtekommissie (MRK) sal die Mamelodi-hospitaal in Pretoria Dinsdag besoek na aanleiding van ŉ voorval waar ŉ 76-jarige oumagrootjie in dié hospitaal met haar hande agter haar rug onder ŉ stoel in ŉ hospitaalgang vasgebind is. ŉ Video van die bejaarde Martha Marais wat vasgebind op die vloer lê terwyl haar woedende familielede hospitaalpersoneel soebat om haar te bevry, het ŉ herrie veroorsaak. Vier personeellede, twee dokters, ŉ veiligheidswag en ŉ verpleegkundige, is ná die voorval op verlof geplaas terwyl die ondersoek na Marais se behandeling by die hospitaal gedoen word. Die LUR vir gesondheid in Gauteng, dr. Bandile Masuku, het Marais ook verlede week by haar huis in Eersterust besoek nadat sy uit die hospitaal ontslaan is. Die MRK het vroeër onderneem om Marais se familie in ŉ siviele saak te verteenwoordig nadat hulle verlede week ŉ kriminele klag teen die hospitaal aanhangig gemaak het. Buang Jones, Gautengse bestuurder van die MRK, het gesê die besoek aan die Mamelodi-hospitaal vorm deel van sy ondersoek na die gesondheidsorgstelsel in die provinsie. Môre se oorsigbesoek sal onder meer fokus op kwessies soos die gehalte van en toegang tot gesondheidsorg vir weerlose groepe, menslike hulpbronne en die stand van infrastruktuur en toerusting by die hospitaal.